โอกาสสตาร์ทอัพ
ช่วงนี้ธุรกิจเอสเอ็มอีทำมาค้าขายไม่ค่อยดี แถมแบงก์ยังลังเลที่จะปล่อยกู้เพราะกลัวออกมาเป็นหนี้เสีย หรือหนี้ที่ไม่ก่อให้เกิดรายได้ (เอ็นพีแอล) ทำเอาพ่อค้าแม่ค้าพากันใจแป้วกันเป็นแถบๆ
11 ส.ค. 2558

ช่วงนี้ธุรกิจเอสเอ็มอีทำมาค้าขายไม่ค่อยดี แถมแบงก์ยังลังเลที่จะปล่อยกู้เพราะกลัวออกมาเป็นหนี้เสีย หรือหนี้ที่ไม่ก่อให้เกิดรายได้ (เอ็นพีแอล) ทำเอาพ่อค้าแม่ค้าพากันใจแป้วกันเป็นแถบๆ
แต่ในทุกวิกฤตก็ยังมีโอกาสอยู่เสมอ
ถ้าใครติดตามข่าวในแวดวงสตาร์ทอัพมาจะเห็นความเคลื่อนไหวว่า ในปีนี้เป็นปีที่สตาร์ทอัพไทยมีการเคลื่อนไหวอย่างโดดเด่น ส่วนหนึ่งมาจากกองทุน 500 สตาร์ทอัพที่เข้ามาบุกตลาดไทยในชื่อ 500 Tuk Tuk ที่ได้คนหัวแถวของวงการ ทั้ง กระทิง-เรืองโรจน์ พูนผล อดีตผู้จัดการของกูเกิล และณัฐวุฒิ พึงเจริญพงศ์ ประธานเจ้าหน้าที่บริหารของอุ๊คบีมาเป็นแกนนำในไทย
อีกส่วนหนึ่งมาจากทางตลาดหลักทรัพย์แห่งประเทศไทย (ตลท.) ที่เร่งผลักดันการระดมทุนแบบคราวด์ฟันดิงให้สตาร์ทอัพไทยมากขึ้น
ทางรอยเตอร์สได้รายงานว่า ภายในปีนี้คาดว่า ตลท.จะสามารถให้ใบอนุญาตเปิด อิควิตี้ อินเทอร์เน็ต พอร์ทัล เพื่อเป็นช่องทางจับคู่ระหว่างสตาร์ทอัพกับบริษัทที่พร้อมให้การสนับสนุนทางการเงินได้ หลังจากที่ได้รับการติดต่อแสดงความสนใจเข้ามาจากบริษัทอินเทอร์เน็ตกว่า 10 ราย
สตาร์ทอัพจะสามารถระดมทุนจากบริษัทได้สูงสุด 20 ล้านบาท/ปี และจำกัดเพดานที่ 40 ล้านบาท ขณะที่นักลงทุนรายย่อยส่วนบุคคลนั้นตั้งเพดานลงทุนไว้ที่สูงสุด 5 หมื่นบาท/บริษัท รวมสูงสุดไม่เกิน 5 แสนบาท ส่วนถ้าเป็นกองทุนไม่จำกัดจำนวนเงินลงทุน
หากประสบความสำเร็จกับเว็บพอร์ทัลครั้งนี้ ตลท.ก็อาจจะพัฒนาการออกบอนด์ของคราวด์ฟันดิงต่อไป
ในช่วงที่ช่องทางการเงินเดิมๆ อย่างธนาคารกำลังลดการปล่อยเงินกู้ท่ามกลางปัญหาเศรษฐกิจแบบนี้ การใช้คราวด์ฟันดิงเพื่อระดมทุนให้เอสเอ็มอีรายย่อย โดยเฉพาะพวกสตาร์ทอัพที่เป็นผู้ประกอบการหน้าใหม่ขายไอเดียหรือนวัตกรรม จะช่วยให้การพัฒนากลุ่มผู้ประกอบการหน้าใหม่ในไทยไม่สะดุดลงมากนัก จากเดิมที่ไทยยังให้การสนับสนุนคนกลุ่มนี้น้อยเมื่อเทียบกับเพื่อนบ้านอย่างสิงคโปร์และมาเลเซีย ซึ่งเน้นให้การสนับสนุนกลุ่มเทคโนโลยีการเงิน (ฟินเทค) มากเป็นพิเศษด้วย เพราะเป็นอนาคตที่เพิ่มมูลค่าทางเศรษฐกิจให้ประเทศได้
หากปีนี้ไปได้สวย สตาร์ทอัพไทยก็น่าจะขึ้นมาโดดเด่นในภูมิภาคได้ไม่ยากนัก